Van jagter tot wildliefhebber - Protea Boekhuis
P.J. Schoeman se naam was vir geslagte Afrikaanslesers sinoniem met verhale waarin natuurkennis en natuurgevoeligheid saampraat. Vir diegene wat as jong lesers met Schoeman kennis gemaak het, sal die lees van hierdie hersiene heruitgawe ’n nostalgiese ervaring wees – ’n erfenis om aan vandag se jong lesers oor te dra, en hulle aan dié wat ná hulle sal kom.
Jag is ’n avontuur wat jou wegvoer van vier mure na die oop ruimtes van groot Afrika en jou laat kennis maak met ontbering en volharding, met lekker spog en lekker eet. En die oog, die kamera en die sakboekie vervang nie in een dag die jagroer nie:
Daar was nagskaduwees in Dabula se stem.
“Unkosana ... liyakhiza – unkosana, dit misreën.” En toe sê hy: “As dit so khiza en die miswolke hang laag oor die rante, loop die buffels nie op hul ou paadjies nie. Ons sal hulle nie vandag kry waar hulle gister en eergister gesien is nie. Au, amadlozi ethu asilahhle – ons voorvadergeeste – het ons weggegooi.”
Ek wou hom nie glo nie; nie die eerste oggend wat ek my eie buffel kon gaan skiet nie.
Herdruk van die publikasie wat aanvanklik in 1969 by Voortrekkerpers verskyn het. Na twee herdrukke word dit in 2002 deur Protea Boekhuis gepubliseer in versorgde vorm. Hierdie herdruk het ’n nuwe omslag met ’n skildery deur Paul Bosman.
Gebore 20 September 1904, verwerf ’n doktorsgraad in Volkekunde in Londen. Doseer Volkekunde aan die US, tree in 1947 af om voltyds te skryf. Aangestel as hoofveldwagter in Namibië (1951). Toekennings: Scheepersprys vir Afrikaanse Jeuglektuur (1956 en in 1967), Perskorprys vir Jeuglektuur (1982). Publiseer 30 boeke. Oorlede op 5 Julie 1988 te Stellenbosch
139 x 210 x 139 mm